Дамыгъэ лъапIэхэр зыхуэфащэхэм яIэрохьэж
Къэбэрдей-Балъкъэрым и Iэтащхьэ Къанокъуэ Арсен дыгъуасэ Правительствэм и Унэм къэрал дамыгъэ лъапIэхэр щаритыжащ республикэм и цIыху пашэхэу я псэхьэлэл лэжьыгъэмкIэ зи цIэр фIыкIэ Iуахэм.
ЗэIущIэм и пэщIэдзэм ар кIэщIу къытеувыIащ иужьрей илъэсхэм ди республикэм социально-экономикэ, жылагъуэ-политикэ, щэнхабзэ я лъэныкъуэкIэ игъуэта зыужьыныгъэм.
— Лъэныкъуэ куэдымкIэ ехъулIэныгъэхэр диIэщ икIи ар, псом япэрауэ, зи фIыгъэр фэ фхуэдэ лэжьакIуэ емызэшыжхэрщ, — жиIащ Къанокъуэ Арсен, тыгъэ лъапIэхэр иратыжыну ирагъэблэгъахэм захуигъазэу. — Абы щыгъуэми адэкIи зыдужьыну Iэмал гъуэзэджэ диIэщ. Ар наIуэ къытщищIащ иджыблагъэ гупышхуэу Италием и Тироль Ипщэм дызэрыщыIам. Абы и IэщIагъэлIхэмрэ дыдейхэмрэ илъэс зыбжанэ хъуауэ быдэу зэпыщIащ икIи мыIэрысэ гъэкIыным зэдолэжь. Аращ зи фIыгъэр ди щIыналъэм пхъэщхьэмыщхьэ бэв къыщрахьэлIэ зэрыхъуар икIи япэм гектар къэс центнер 30-40 къытрахыу щытамэ, иджы хуэдитIкIэ зэрыхэдгъэхъуар. Абдежми дыкъыщызэтеувыIэ хъунукъым — итальянхэм нэхъыбэж зрагъэхъулIэ. Абы щыгъуэми ди щIыр абыхэм яйм нэхърэ хуэдищкIэ нэхъ къулейщ. Мыр щIэупщIэшхуэ зиIэ IэнатIэщ, Урысейм мыIэрысэу къыщагъэсэбэпым и процент 70-р хамэ къэралхэм къызэрыщащэхур къэплъытэмэ. Ардыдэр ехьэлIащ мэкъумэш хозяйствэм и нэгъуэщI унэтIыныгъэхэми, промышленностми, егъэджэныгъэми, медицинэми, курортхэмрэ туризмэмри. Дэри тлъэкI къэдгъэнэнукъым: мылъкукIэ, чэнджэщкIэ дывдэIэпыкъунущ, фи Iуэху зэрыдэкIынум дытелэжьэнущ.
Пэублэ псалъэм и ужькIэ Къэбэрдей-Балъкъэрым и Iэтащхьэм къэрал дамыгъэ лъапIэхэр зыхуэфащэхэм яIэщIилъхьэжащ. Япэу утыку кърашащ Урысей Федерацэм и Президентым и унафэкIэ ягъэпэжахэр. Зэныбжьэгъугъэм и орденыр иратащ Тэрч муниципальнэ районым и щIыпIэ администрацэм и Iэтащхьэ Пэнагуэ Максим. КъБР-м и Iэтащхьэм и Администрацэм и УнафэщIым и къуэдзэ — КъБР-м и Iэтащхьэм и Аппаратым и унафэщI Хьэщхъуэжь Александр илъэс 25-м щIигъуауэ и IэнатIэм хьэлэлу зэрыпэрытым къыхэкIыу «Дагъуэншэу къулыкъу зэрырихьэкIым папщIэ» дамыгъэр къыхуагъэфэщащ. «Хэкум и пащхьэм щиIэ фIыщIэхэм папщIэ» орденым и II нагъыщэм и медалыр яIэрыхьэжащ Шэрэдж муниципальнэ районым и щIыпIэ администрацэм и Iэтащхьэ Темиржанов Махътырэ Iуащхьэмахуэ муниципальнэ районым щыIэ олимп резервымкIэ сабий-ныбжьыщIэ спорт школым алыдж-урым бэнэкIэмкIэ и тренер нэхъыжь Локьяев Юрэрэ.
Къэбэрдей-Балъкъэрым и ЩIыхь тхылъхэр зратахэм ящыщщ «Къэбэрдей-Балъкъэр» ВТК-м и къудамэм и унафэщI БищIо Iэсият, СПИД-мрэ уз зэрыцIалэхэмрэ япэщIэтынымкIэ центрым и дохутыр нэхъыщхьэм и къуэдзэ Джыназ Руслан, «Ростелеком» ОАО-м и Къэбэрдей-Балъкъэр къудамэм и унафэщI Мэшыкъуэ Барэсбий, Налшык къалэ клиникэ сымаджэщ №1-м и хирург Байчоров Борис, зауэмрэ лэжьыгъэмрэ я ветеранхэм и Къэбэрдей-Балъкъэр Советым и президиумым хэт Пщыбий СулътIан сымэ.
«КъБР-м и цIыхубэ тхакIуэ» цIэ лъапIэм и дамыгъэр Iэрыхьэжащ «Iуащхьэмахуэ» журналым жэуап зыхь и секретарь Елгъэр Кашиф.
Республикэм щIыхь зиIэ и артистхэми къахэхъуащ. Апхуэдэщ «Балкария» IуэрыIуатэ-этнографие къэрал ансамблым хэт Гуртуевэ Лейла, Макъамэ театрым и джэгуакIуэ Къумыкъу Мартин, «Адыгэ» лъэпкъ макъамэмкIэ ансамблым и унафэщI, уэрэджыIакIуэ Шал Хъусен сымэ.
Дохутырхэми гулъытэшхуэ ягъуэтащ. ЦIэ лъапIэхэр къыфIащащ Прохладнэ къалэм дэт стоматологие поликлиникэм и дзэ дохутыр Воробьёвэ Людмилэ, Налшык къалэ дэт поликлиникэ №2-м и дохутыр нэхъыщхьэ Къанокъуэ Маритэ, Налшык къалэм и дэIэпыкъуэгъу псынщIэ станцым и дохутыр нэхъыщхьэм и къуэдзэ Емыш Маринэ, а IуэхущIапIэ дыдэм и бухгалтер нэхъыщхьэ Щоджэн Розэрэ фельдшер Чазов Магомедрэ, нэгъуэщIхэми.
ЩIэныгъэмрэ егъэджэныгъэмрэ я лэжьакIуэхэри иджыпсту щаIэт зэманщ. Абыхэм ящыщу цIыху 11-м я цIэр къраIуащ. Къэбэрдей-Балъкъэр Республикэм щIэныгъэмкIэ щIыхь зиIэ и лэжьакIуэ хъуахэм яхэтщ Гуманитар къэхутэныгъэхэмкIэ Къэбэрдей-Балъкъэр институтым къэбэрдей-шэрджэс литературэмкIэ и секторым и лэжьакIуэ нэхъыщхьэ БакIуу Хъанджэрий, КъБКъУ-м и Социально-гуманитар институтым и директор Мамсыр Хьэмидбий, ФилологиемкIэ институтым урысыбзэмкIэ и кафедрэм и унафэщI Мусукаевэ Анжелэ. КъБР-м егъэджэныгъэмкIэ щIыхь зиIэ и лэжьакIуэхэщ Налшык къалэ округым и щIыпIэ администрацэм егъэджэныгъэмкIэ и департаментым и унафэщIым и къуэдзэ Борчаев Камал, Дзэлыкъуэ муниципальнэ районым егъэджэныгъэмкIэ и управленэм и унафэщI Нэгумэ Лейлэ, Бахъсэн къалэ округым и щIыпIэ администрацэм и Iэтащхьэ Хьэщпакъ СулътIан, КъБР-м и Архив къулыкъум и унафэщI Щхьэгъэпсо Сэфар- бий.
«Къэбэрдей-Балъкъэр Республикэм щIыхь зиIэ и журналист» цIэм и дамыгъэр иратыжащ «Зольские вести» газетым и редактор нэхъыщхьэ Бжьахъуэ Ранетэ.
ЦIыхухэр социальнэу хъумэнымкIэ, щэнхабзэмкIэ, гъуазджэхэмкIэ, промышленностымкIэ, мэкъумэш хозяйствэмкIэ, нэгъуэщI унэтIыныгъэхэмкIи къыхэжаныкIахэр ягъэлъэпIащ. Псори зэхэту дыгъуасэ я цIэр фIыкIэ къраIуащ цIыху 80-м нэблагъэм.
— Фэ фщыщ дэтхэнэ зыри ди республикэм и тхыдэщ, — жиIащ Къанокъуэ Арсен, гуфIэгъуэ зэIущIэр щызэхуищIыжым. — Иджыри зэ сынывохъуэхъу узыншагъэ быдэ, насып, гукъыдэж фиIэну. Дэ псори дызытелажьэр мамырыгъэмрэ зэгурыIуэныгъэмрэщ. Ахэр къыддэгъуэгурыкIуэмэ, адрей псори къыдэхъулIэнущ.
Жыласэ Заурбэч.
